Last saved by: Imre

Az Atya, Fiú, Szentlélek nevében! Ámen.  Szfvár, 2014. december 21.  Jn 1:19-28.

Szeretettel köszöntöm a gyülekezetet ádvent 4. vasárnapján Isten igéjével: Örüljetek az Úrban mindenkor! Ismét mondom: örüljetek! Tudom, milyen súlyosak ez az ige azoknak, akik gyászolnak. Idősebb Szautner Bélára emlékezve jöttek közénk: felesége, fia, menye és unokái. 
Emlékezünk dr. Molnár Gyula néhai felügyelőnkre is, aki 10 évvel ezelőtt ment el közülünk. 
Pál apostol szavai mellett hadd hangozzék Jézus szava is: Boldogok, akik sírnak, mert ők megvigasztaltatnak. 
Érthetetlenek, elképzelhetetlenek ezek a szavak. Ezért kiáltjuk ma a zsoltárossal: „Harmatozzatok, egek, a magasságból, hulljon igazság a fellegekből!” S ezért valljuk meg az istentisztelet elején bűneinket, hogy mennyire rászorulunk Isten irgalmára, jóságára. 
Kezdő énekünk a 149. sz. ének lesz, s azt követően a 618. rendet használjuk. 

Kegyelem nékünk és békesség Istentől, a mi Atyánktól, és az Úr Jézus Krisztustól! Ámen. 
Kedves Testvéreim!
Az öröm vasárnapja van ma – a böjt, a bűnbánat lila színét sok helyen az öröm fehér színe oldja rózsaszínűre. Ádventi koszorúnkon maradt a lila. Mert a keresztyén öröm forrása a bűnbánat, annak felismerése, mennyire elveszett helyzetben vagyunk. 

Odamennek a nagytanács küldöttei Keresztelő Jánoshoz. Ki vagy te? - kérdezik tőle. Mintha csak ugyanazt a kérdést hallanánk, mint amit Ő tett fel Jézusnak: Te vagy-e az Eljövendő? Te vagy-e, akit várunk? Te vagy-e, akire szükségünk van? Meg tudsz-e szabadítani szorult helyzetünkből? Tudsz-e megoldást adni gondjainkra? 
S Keresztelő János azt mondja: Nem. 
Annyiszor halljuk, amikor mondják: Ez a kenőcs annyira jó az ízületekre, meg a fejfájásra, sőt a hajhullás ellen is. Ez megoldja minden gondodat! 
Ha most nem veszi meg ezt a masszírozót, akkor fájni fog a dereka, a  háta, megrövidül az élete! Ez a masszírozó oldja meg problémáit! 
Ha minket választ, megoldjuk városunk, országunk gondját, a mi politikánk mindenre tud választ adni. 
Keresztelő János pedig azt mondja: Nem én vagyok a Krisztus. Nem én adok mindenre megoldást. Utánam jön, akihez képest én senki vagyok. 
Amikor az Úristen az 1. parancsolatot adta, hogy „Ne legyen más istened!”, akkor nem saját tekintélyét féltette, hanem minket félt a sok önjelölt világmegváltótól, és arra késztet, hogy az egyetlenre, Jézusra tekintsünk. 
Keresztelő János alázatos. De nem alázatoskodik. Tudja küldetését. Ő a hang, aki Jézusra mutat. Ő az, aki visszatereli tekintetünket Jézusra. Elvonzza vagy a gazdagság, a pompa, a csilingelő belváros. Eltereli figyelmünket a gond, a rohamosan múló idő, mások jobb anyagi helyzete, vagy a betegség, a gyász. Keresztelő János a hang, aki Jézus felé fordít. Jézus felé fordít, aki mint Megváltó jön közénk. Aki megoldás azokra a terhekre, amelyek most földre szegezik tekintetünket. 

Keresztelő János azt hirdeti: „Közöttetek áll az, akinek saruja szíját sem vagyok méltó megoldani”. Közöttetek áll, akit vártok. Közöttetek. Keresztelő János kinn élt a pusztában. Elkülönült az emberektől. A Megváltó közöttetek áll. Nem különül el. Jézus közöttünk áll. Ő is született, mint mi. Ő is elfáradt az úton, megszomjazott, csalódott és gyászolt. Ő hordozta betegségeinket, és bűneinket testében vitte fel a keresztfára. Megváltónk, megmentőnk közöttünk áll, velünk él. Nem kinn a pusztában, nem különül el. Közöttünk van. Velünk van.
Sokszor éppen ezért fel sem ismerjük. Sokszor nem is gondoljuk, hogy Ő valóban tudna segíteni. Tudjuk – s már ez is jól esik –, hogy részesül fájdalmainkból. De nem ismerjük fel, hogy Ő a Megváltó. Ő a Szabadító. Ő a megoldás. 
Pedig Ő az, akinek János a saruszíját sem méltó megoldani, aki nemcsak hirdeti az igét, hanem aki maga az Ige. Aki nemcsak beszél az igazságról, hanem maga az igazság. Nemcsak tanít a szeretetre, hanem maga a szeretet. 

Itt van közöttünk Jézus. Ma is. Igéjében és szentségében. És azoknak, akik valami többre vágynak, akik keresik és szomjazzák az igazságot, azoknak, akik sírnak – Isten országát hozza. S érthetetlenül, elképzelhetetlenül mégis megszületik az öröm az Úr Jézus által. S a lila nem halvány rózsaszín, hanem tiszta fehérré változik. Jézus révén. Ámen.